Mpumalanga-polisieman skiet vyf menseArgieffoto: SAPD Volgens brig. Leonard Hlathi, woordvoerder van die polisie, het die konstabel wat aan die Vosman-polisiestasie buite Witbank verbonde was, Sondagoggend op die skiettog gegaan in Vlaklaagte in Kwaggafontein. Hlathi het gesê volgens inligting wat die polisie van ooggetuies kon kry, het die polisiebeampte beweer die slagoffers het geld by hom gesteel waarna hy hulle geskiet het. Drie van die slagoffers is dood en die ander twee gewond. Die konstabel het hierna selfmoord gepleeg. Lt.genl. Mondli Zuma, provinsiale polisiekommissaris, het sy skok oor die voorval uitgespreek. Hy het beamptes gemaan om nie hul vuurwapens te gebruik wanneer hulle van iemand verskil nie, maar slegs wanneer hulle aangeval word of lewens moet beskerm. Die polisie ondersoek die voorval.